**РЕШЕНИЕ № ПВ –58 -ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл. 93, ал.1 и ал.5 от *Закона за опазване на околната среда*(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище РЗИ Пловдив

**Р Е Ш И Х**

**да не се извършва** оценка на въздействието върху околната среда за **инвестиционно предложение**: **„Разширение и модернизация на кравеферма“**, което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение**: в поземлен имот № 29235.4.51 (УПИ I-004002), с.Желязно, общ. Марица, обл. Пловдив.

**Възложител:** **ЕТ „БОРЯНА ЗЛАТАНОВА“,** ЕИК 202331759, гр. Пловдив, ул. „Седянка“ № 19.

**Характеристика на инвестиционното предложение /ИП/:**

Инвестиционното предложение предвижда разширение и модернизация на съществуваща кравеферма, находяща се в поземлен имот № 29235.4.51, с.Желязно, общ. Марица и включва:
- Ново строителство на стопанска сграда с обща застроена площ около 960 м² за съхранение на стопански инвентар и машини;

* Ново строителство на обор с капацитет 61 места за крави, с обща застроена площ около 1125 м²;
* Ново строителство на силажни ями с площ от около 840 м². В съществуваща сграда, разположена в имота предмет на настоящето ИП ще се монтира оборудване за подготовка на смесени фуражи.

Предвижда се оборудване на фермата с 2 броя подвижни/преместваеми групови иглута с площ 14 кв.м всяко за отглеждане на телета до 6-ти месец.

С разширението на съществуващата ферма ще се постигне увеличаване на капацитета до 260 млечни крави и техните приплоди.

Технологията на отглеждане на животните в обора предвижда подовете на груповите боксове за лежане да бъдат застлани с несменяема сламено-торова постеля, като ежедневно ще се добавя ситно нарязана слама. По този начин торът ще се натрупва в обора, в който се отглеждат животните и ще се образува отпадък под формата на твърд оборски тор, който ще се използва за наторяване на обработваеми площи. Капацитетът ще позволява сухата торова маса да се задържа в обора за необходимия нормативен период за угниване и дава възможност през студените зимни месеци сухият тор да служи като топла постеля, а в същото време да бъде съхранен и през топлите дни между месеците март и октомври да бъде изхвърлян върху обработваеми площи.

Доенето на животните ще се извършва в съществуваща съседна сграда, с доилна зала, разположена в имота предмет на ИП.

Отпадъчните води от измиване на чакалнята в зоната на доилната зала, представляващи вода примесена с тор ще се отвеждат посредством тръбопровод до съществуваща лагуна за течна тор с достатъчен капацитет на съхранение.

Отпадъчните води от измиване на доилната инсталация и формираните битови отпадъчни води постъпват във водоплътна изгребна шахта и се извозват от фирма лицензирана за извършване на този вид дейност.

Водоснабдяването на кравефермата е от съществуваща ВиК мрежа.

Не се налага изграждането на нова или промяна на пътната инфраструктура.

Енергозахранването е съществуващо от мрежата на „ЕВН Електроразпределение Пловдив“ АД.

Инвестиционното предложение /ИП/ следва да се разглежда, като разширение на дейност, самостоятелно попадаща в обхвата на т.1, буква “д“ от Приложение № 2 на Закона за опазване на околната среда /ДВ.бр.91/2002 год./ и чл.2, ал.1, т.1 от Наредбата за ОС, като съгласно разпоредбата на чл.93, ал.1, т.2 от ЗООС подлежи на процедура по преценяване на необходимостта от извършване на ОВОС.

ПИ 29235.4.51 землище с. Желязно, общ. Родопи, обл. Пловдив, в който се предвижда да се реализира инвестиционното предложение **не попада** в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0002016 „Рибарници Пловдив” за опазване на дивите птици, обявена със Заповед №РД-81/03.02.2009 (ДВ бр14/2009 г.) на министъра на околната среда и водите.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31, ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

* Реализацията на обекта ще бъде извършена по класически методи за подобен тип строителство. Не се налага промяна на съществуваща или изграждане на нова пътна инфраструктура. Обектът е с изградени пътни връзки.
* В резултат на осъществяване на дейността и предвидения начин на съхранение на торовата маса, не се очаква замърсяване на подземните и повърхностните води в етапа на експлоатация.
* Измиването на доилната инсталация ще се извършва след приключване на един цикъл на издояване на всички дойни животни и по този начин увеличаване на дойното стадо няма да доведе до увеличаване на отпадъчните води от измиване на доилната инсталация. Инвестиционното предложение предвижда те да постъпват в съществуваща водоплътна изгребна шахта. Не се предвижда заустване в повърхностен воден обект.
* Дискомфорт за околната среда е вероятен по време на строителните работи на фермата, свързан предимно с повишени нива на шум и прах, който дискомфорт ще бъде локален и временен в рамките на разглежданата площадка.
* Предвид характера на ИП, в хода на експлоатация на обекта не се предполага значително замърсяване и дискомфорт на околната среда. При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

* Инвестиционното предложение ще се реализира в имот експлоатиран, като кравеферма. Всички дейности ще се осъществявят единствено и само в границите на предвидената площадка.
* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

● Инвестиционното предложение е предвидено да се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0002016 „Рибарници Пловдив”.

● Имотът е с начин на трайно ползване - „за животновъден комплекс“. Предвидените в ИП дейности ще се извършват само в указаният имот, което не предполага използване на допълнителни площи. Поради това и отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

● Реализирането на инвестиционното предложение не предполага генериране на емисии и отпадъци в количества, които да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде локално и дълготрайно, съгласно срока на експлоатацията му.
* С писмо изх. № 2034/09.03.2017г. РЗИ- Пловдиве определила, че при спазване на нормативните изисквания за животновъдни обекти, ИП няма да окаже негативно влиание и риск за здравето на хората.

 **V. Обществен интерес към предложението за строителство, дейности или технологии :**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Кмета на Община Марица и Кмета на с.Желязно.
* Съгласно изискванията на чл.6, ал.9 и ал.10 от Наредбата за ОВОС, възложителят е предоставил информацията за преценяване на необходимостта от извършване на ОВОС на Кмета на Община Марица и Кмета на с.Желязно. От страна на възложителя, чрез публикуване на информацията по Приложение 2 на интернет страница.
* Община Марица и Кметство с.Желязно писмено са информирали РИОСВ-Пловдив, че информацията по Приложение №2 към чл.6 от Наредбата за ОВОС е поставена на обществено достъпно място и след изтичане на нормативно определения срок няма постъпили възражения.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следното условие:**

**1.** Обектът да се експлоатира само при наличието на договор за предаване на труповете на умрелите животни в екарисаж.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Решението може да бъде обжалвано чрез РИОСВ-Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 27.03.2017г.** *Директор на РИОСВ - Пловдив*